પાટણના પૂર્વના દરવાજાનુ નામ ‘બગવાડો દરવાજો’ છે. બગ કે બક પક્ષીના નામ ઉપરથી આ નામ પડ્યુ હોય એમ લાગે છે. પરંતુ લોકકથા પ્રમાણે તે દરવાજા પાસે ‘બગેસ્વર મહાદેવ ના સ્થાન ઉપર ભીમે વનવાસ દરમ્યાન બક રક્ષસને માર્યો હતો. તેથી મહાદેવનુ નામ ‘બગેસ્વર’ અને દરવાજાનુ નામ ‘બગવાડો’ ઊતરી આવ્યુ. પરંતુ આ દરવાજાના નામ સાથેની બક રાક્ષસની કથા અસંગત લાગે છે. પ્રાચીન પાટણના પચ્ચિમે ‘બકતપુર’ નામનો મહોલ્લો અસ્તિત્વ ધરાવતો હતો. ‘મુલ્કી દફ્તરોમાં’ પણ બકરાતપુરનો ઉલ્લેખ છે. અત્યારના પાટણમાં ગુંગડી રોડ ઉપર બકતપુરની શેરી આવેલી છે. તેના નામ ઉપરથી પૂર્વના દરવાજાનુ નામ બગવાડો એવું રાખી ત્યાં મહાદેવજીનું મંદિર બાંધ્યુ હોય એમ ઉપરોક્ત હકિકતથી માલુમ પડે છે.